برطانیہ میں رمضان

رمضان برطانیہ میں مقیم لاکھوں مسلمانوں کے لیے ایک انتہائی اہم مذہبی اور سماجی مہینہ ہے۔ برطانیہ کی کثیر الثقافتی سوسائٹی میں رمضان المبارک کا مہینہ نہ صرف عبادت اور روحانیت کا مظہر ہوتا ہے بلکہ یہ بین المذاہب ہم آہنگی اور فلاحی سرگرمیوں کے لیے بھی ایک کلیدی حیثیت رکھتا ہے۔ لندن، برمنگھم، مانچسٹر اور گلاسگو جیسے بڑے شہروں میں رمضان کی آمد کے ساتھ ہی ایک خاص چہل پہل دیکھنے کو ملتی ہے، جہاں مساجد، کمیونٹی سینٹرز اور عوامی مقامات پر افطار و سحر کے اجتماعات منعقد کیے جاتے ہیں۔ برطانیہ میں رمضان کی تاریخیں اسلامی قمری کیلنڈرکے مطابق ہوتی ہیں
 سماجی اور فلاحی پہلو 
برطانیہ میں رمضان صرف انفرادی عبادت تک محدود نہیں بلکہ یہ سماجی خدمت کا مہینہ بھی ہے۔ برطانوی مسلمان اس ماہ کے دوران کروڑوں پاؤنڈز زکوٰۃ اور صدقات کی صورت میں جمع کرتے ہیں جو نہ صرف برطانیہ کے اندر غریبوں کی مدد کے لیے استعمال ہوتے ہیں بلکہ دنیا بھر کے پسماندہ علاقوں میں بھی بھیجے جاتے ہیں۔ اوپن افطار جیسے منصوبوں کے تحت مشہور عوامی مقامات مثلاً ٹریفالگر اسکوائر، برٹش لائبریری اور فٹ بال اسٹیڈیمز میں اجتماعی افطار کا اہتمام کیا جاتا ہے، جہاں ہر مذہب اور نسل کے لوگ شریک ہوتے ہیں۔ ان تقریبات کا مقصد اسلام کے بارے میں غلط فہمیوں کو دور کرنا اور برطانوی معاشرے میں بھائی چارے کو فروغ دینا ہے۔

 رویت ہلال 
برطانیہ میں رمضان کی تاریخوں کا انحصار اسلامی قمری کیلنڈر پر ہوتا ہے۔ رمضان کا آغاز روایتی طور پر برطانیہ کے اندر چاند دیکھنے کی مقامی تصدیق سے ہوتا ہے جس میں نیو کریسنٹ سوسائٹی اور رائل آبزرویٹری گرین وچ مل کر کام کرتے ہیں۔2026 میں 18 فروری کو رمضان کے لیے برطانوی جزائر جرسی سے چاند دیکھا گیا اور رمضان 19 فروری سے شروع ہوا۔
کچھ اقلیتی برادریاں سعودی عرب کے اعلان پر انحصار کرتی ہیں مگر زیادہ برطانوی مسلمان مقامی رویت کو ترجیح دیتے ہیں۔

 کھانے کی روایات اور افطار پکوان 
برطانوی معیشت پر بھی رمضان کے گہرے اثرات مرتب ہوتے ہیں۔ سپر مارکیٹس اور تجارتی مراکز میں حلال خوراک، کھجوروں اور عید کی خریداری کے باعث تجارتی سرگرمیوں میں غیر معمولی اضافہ ہو جاتا ہے۔ حالیہ برسوں میں برطانوی حکومت اور شاہی خاندان کی جانب سے بھی رمضان کے حوالے سے خصوصی پیغامات جاری کیے جاتے ہیں اور ڈاؤننگ اسٹریٹ میں افطار پارٹیاں منعقد کی جاتی ہیں۔ برطانیہ میں افطاری کے دسترخوان پر اکثر مختلف ثقافتوں کے روایتی پکوانوں کا امتزاج دیکھنے کو ملتا ہے۔ عام طور پر استعمال ہونے والی اشیا میں کھجوریں، دالوں کے سوپ، سموسے اور کباب شامل ہیں۔ بی بی سی گڈ فوڈ میں رمضان کے حوالے سے تراکیب پیش کی جاتی ہیں، جن میں توانائی بخش سحری سے لے کر پیٹ بھرنے والے افطاری کے پکوان شامل ہوتے ہیں۔ میڈیا اور سوشل میڈیا پر بھی رمضان مبارک کے اشتہارات اور مہمات برطانوی ثقافت کا ایک مستقل حصہ بن چکے ہیں۔

 معاشی اثرات 
رمضان رش کی اصطلاح 2011 میں ابھری جو رمضان کے دوران برطانیہ میں اشیائے خور و نوش کی خریداری میں تیزی کو بیان کرتی ہے۔ رمضان برطانیہ کی معیشت میں سالانہ 800 ملین سے 1.3 بلین پاؤنڈ تک کا معاشی اثر ڈالتا ہے۔ یہ معاشی فائدہ خوراک، عید خریداری اور سماجی بہبود کی تنظیموں پر خرچ کی وجہ سے ہوتا ہے۔ پچھلے دہائی میں یہ معیشت تقریباً چار گنا بڑھ چکی ہے جو برطانوی مسلمانوں کی بڑھتی خریداری کی طاقت کی عکاسی کرتی ہے۔ رمضان میں خیراتی عطیات میں بھی نمایاں اضافہ ہوتا ہے جو قومی اوسط سے چار گنا زیادہ ہوتا ہے۔ مساجد لاکھوں مفت افطار مہیا کرتی ہیں۔ بہت سے مسلمان دوستوں ، رشتہ داروں سے ملنے کے لیے سفر کرتے ہیں اور بہت سے لوگ چھٹیوں کے لیے بھی سفر کرتے ہیں جس سے سفر اور سیاحت کے شعبہ کو بھی خاطر خواہ فائدہ پہنچتا ہے۔

 حوالہ جات 

زمرہ:اسلامی تہوار
زمرہ:برطانوی پکوان
زمرہ:برطانوی ثقافت
زمرہ:برطانوی روایات
زمرہ:برطانیہ کی ثقافت
زمرہ:برطانیہ میں اسلام
زمرہ:برطانیہ میں سماجی بہبود
زمرہ:رمضان بلحاظ ملک
زمرہ:مملکت متحدہ میں اسلام
زمرہ:رمضان